**บทนำ-การใช้เครื่องมือออนไลน์กับการเรียนภาษาอังกฤษ**

ในการเรียนภาษาอังกฤษซึ่งเป็นภาษาที่สองนั้น ผู้เรียนแต่ละคนอาจจำเป็นต้องมีเครื่องช่วยในการเรียน เวลาที่ประสบปัญหา เช่น คิดเรื่องเนื้อหาที่จะพรีเซนต์ไม่ออก ก็อาจจะใช้พวกสารานุกรม หรือ นึกคำที่เป็นภาษาที่สองไม่ออก ก็อาจจะใช้พจนานุกรม ในแบบที่เป็นเล่มกระดาษ แต่เมื่อเวลาผ่านไป เทคโนโลยีพัฒนาขึ้นมา เครื่องมือเหล่านี้ก็พัฒนาให้อยู่ในรูปแบบอินเตอร์เน็ตในปัจจุบัน ที่ผู้เรียนคนไทยนิยมอย่างแพร่หลาย เพราะสามารถใช้ได้กับทั้งเครื่องคอมพิวเตอร์ PC, notebook, tablet แม้กระทั่งโทรศัพท์มือถือสมาร์ทโฟน และสามารถเชื่อมต่อกับอินเตอร์เน็ตผ่านทาง Wifi หรือ 3G, 4G ก็ได้

สำหรับการใช้เครื่องมือออนไลน์กับการเรียนภาษาอังกฤษนั้น ผู้เรียนก็ควรที่จะเรียนรู้วิธีการใช้งานเครื่องมือแต่ละเครื่องมือให้ชำนาญ เพื่อการใช้งานอย่างมีประสิทธิภาพสูงสุด ดังนี้

1. ชนิด และฟังก์ชันการใช้งานของเครื่องมือออนไลน์แต่ละเครื่องมือ รวมถึงจุดเด่นและจุดด้อยของแต่ละ

เครื่องมือ

2. กลยุทธ์การใช้งานเครื่องมือออนไลน์แต่ละเครื่องมือ แบบทั่วไปไม่เฉพาะเจาะจง

3. กลยุทธ์การใช้งานเครื่องมือออนไลน์ ที่เกี่ยวข้องกับทักษะทั้ง 4 ด้าน กล่าวคือ การฟัง

การพูด การอ่าน และการเขียน รวมถึงคำศัพท์ และไวยากรณ์

4. กลยุทธ์การใช้งานเครื่องมือออนไลน์ ที่เกี่ยวข้องกับวัตถุประสงค์ในการใช้งานเครื่องมือออนไลน์เป็นหลัก

เช่น เวลาเขียน ถ้าเราไม่ทราบคำหรือประโยคภาษาอังกฤษ ก็จำเป็นที่จะต้องแปลจากไทยเป็นอังกฤษ เราก็อาจจะใช้เครื่องมือประเภท bilingual dictionaries เช่น Longdo, Sanook.com และ Lexitron หรือ machine translation เช่น Google Translate ขึ้นอยู่ที่ว่า แปลเป็นคำหรือเป็นประโยค ถ้าเป็นคำก็ใช้ dictionaries แต่ถ้าเป็นประโยคก็ Google Translate ซึ่งเมื่อแปลแล้ว เราก็ควรที่จะเช็คความหมายและการใช้ของคำหรือวลีที่ไม่มั่นใจใน monolingual dictionaries เช่น Cambridge, Oxford, Macmillan อีกครั้ง เพื่อที่จะรับรองได้ว่า คำหรือวลีนั้นๆ เราใช้ได้ใกล้เคียงกับเจ้าของภาษาจริงๆ โดยสามารถดูได้จากตัวอย่างประโยคที่ให้ก็ได้

**ผู้เขียน - นายพรพล วุฒิไกรกัลยา**

อาจารย์พิเศษและนักศึกษาปริญญาเอก สาขาภาษาศาสตร์ประยุกต์ คณะศิลปศาสตร์

มหาวิทยาลัยเทคโนโลยีพระจอมเกล้าธนบุรี